PYLON หั่นเป้ารายได้ทั้งปีเหลือ 1.5 พันลบ. เหตุงานประมูลล่าช้า
PYLON หั่นเป้ารายได้ทั้งปีเหลือ 1.5 พันลบ. เหตุงานประมูลล่าช้า มองแนวโน้มอุตสาหกรรมฐานรากปี 63 เติบโตทั้งอุตสาหกรรม เล็งประมูลงานรถไฟความเร็วสูงเชื่อม 3 สนามบิน
PYLON หั่นเป้ารายได้ทั้งปีเหลือ 1.5 พันลบ. จากเดิม 1.6 พันลบ. เหตุงานประมูลล่าช้า มองแนวโน้มอุตสาหกรรมฐานรากปี 63 เติบโตทั้งอุตสาหกรรม
17 ก.ย. 2562

นายชเนศวร์  แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า บริษัทปรับลดเป้าหมายรายได้ปีนี้มาอยู่ที่ 1,500 ล้านบาท จากเดิมที่คาดว่าจะทำได้ที่ 1,600 ล้านบาท แต่ยังเติบโตเมื่อเทียบกับปีก่อนที่มีรายได้ 1,436.91 ล้านบาท เนื่องจากที่ผ่านมางานประมูลทั้งภาครัฐและเอกชนออกมาค่อนข้างน้อย และคาดว่าในครึ่งปีหลังนี้ จนไปถึงต้นปีหน้า ก็คงจะไม่มีงานออกมา
โดยปัจจุบัน บริษัทมีงานในมือ (Backlog) อยู่ที่ 1,564 ล้านบาท คาดว่าจะทยอยรับรู้รายได้เข้ามาในไตรมาส 4/62 และไตรมาส 1/63 ประมาณ 1,000 ล้านบาท ส่วนที่เหลือจะทยอยรับรู้รายได้ไปจนถึงไตรมาส 2/63 ทำให้ผลการดำเนินงานในไตรมาส 4/62 จะปรับตัวดีขึ้น เมื่อเทียบกับไตรมาส 3/62 และน่าจะส่งผลดีต่อกำไรสุทธิของบริษัทในปีนี้เติบโตดีกว่าปีก่อนที่อยู่ที่ 217.79 ล้านบาท โดยครึ่งปีแรกทำได้แล้ว 125.20 ล้านบาท
ทั้งนี้ บริษัทมองแนวโน้มอุตสาหกรรมฐานรากในปี 63 น่าจะเติบโตทั้งอุตสาหกรรม จากโครงการลงทุนด้านสาธารณูปโภคขนาดใหญ่ของภาครัฐ ได้แก่ โครงการทางด่วนดาวคะนอง-พระราม 3, ทางยกระดับพระราม 2, โครงการรถไฟความเร็วสูงกรุงเทพฯ-โคราช เป็นต้น ซึ่งน่าจะเป็นโอกาสให้บริษัทได้รับงานจากภาครัฐและเอกชนเพิ่มขึ้น โดยคาดหวังงานในมือ (Backlog) จะปรับตัวเพิ่มขึ้นแตะ 2,000 ล้านบาทในต้นปีหน้า
ขณะเดียวกันบริษัทก็มีความสนใจเข้าประมูลงานรถไฟความเร็วสูงเชื่อม 3 สนามบิน ที่มีมูลค่างานเสาเข็มกว่า 1 หมื่นล้านบาท, สนามบินอู่ตะเภา, โครงการสถานีกลางบางซื่อ, รถไฟฟ้าสายสีม่วงใต้และรถไฟฟ้าสายสีส้มตะวันตก เป็นต้น ซึ่งบริษัทฯ มีความพร้อมที่จะเข้าไปรับช่วงงานจากผู้รับเหมารายใหญ่ โดยคาดหวังงานดังกล่าวจะออกมาได้ตั้งแต่ไตรมาส 2/63 เป็นต้นไป